દિનાબહેનનો જન્મ સૌરાષ્ટ્રના અમરેલી શહેરમાં થયો હતો. તેમનાં પિતા જુના ગાયકવાડી રાજમાં મહેસુલ અધિકારી હતા. કિશોરાવસ્થાથી મુંબઈ સ્થાયી થયેલાં દિનાબહેનનું હાઈસ્કૂલ અને કોલેજનું શિક્ષણ મુંબઈ ખાતે જ થયું હતું. વિદ્યાર્થીકાળથી જ તેમને અભિનયનો ચસ્કો લાગ્યો હતો. એ જમાનામાં છોકરીઓ માટે રંગભૂમિ ત્યાજ્ય મનાતી હતી એવે વખતે દિનાબહેન હિંમતભેર નાટકોમાં ભાગ લેતાં અને સમાજના મ્હેણાં-ટોણાંના સચોટ જવાબ પણ આપતાં. એ રીતે તેઓ ગુજરાતી મહિલા રંગકર્મી તરીકે આદ્ય ગણી શકાય, જેમણે સુદીર્ઘ કારકિર્દી દરમિયાન રંગભૂમિ, ટીવી અને ફિલ્મ એ દરેક ક્ષેત્રે નોંધપાત્ર સફળતા મેળવી.